## El Centre del Carme acull l’entrega del premi de la IV Bienal M. Isabel Comenge a Mónica Jover i Volkan Diyaroglu

*** L’obra *Campo encriptado*, de l’alcoiana Mónica Jover, ha aconseguit el primer premi i *Dentro de las onda*s, de Volkan Diyaroglu, el segon
* L’exposició de les 26 obres finalistes es podrà visitar en el CCCC fins al 18 de gener de 2026**

El Centre del Carme Cultura Contemporània (CCCC) ha acollit este dijous l’entrega dels premis de la IV Bienal M. Isabel Comenge que han guardonat l’artista alcoiana Mónica Jover Calvo amb l’obra *Campo encriptado*, per unanimitat dels membres del jurat, com el primer premi, dotat amb 15.000 euros. Així mateix, la peça *Dentro de las ondas*, de Volkan Diyaroglu, ha obtingut el segon premi, de 7.000 euros.

D’altra banda , Joël Mestre Fruisard, amb l’obra *La buena estrella*; i Ferran Gisbert Carbonell, amb *Téxtil*, han aconseguit el primer i segon accèssit, respectivament.

Els premis han sigut entregats durant la inauguració de l’exposició d’obres seleccionades que acull el CCCC fins al 18 de gener de 2025, a la qual han assistit el director-gerent del Consorci de Museus de la Comunitat Valenciana (CMCV), Nicolás Bugeda; el president Fundació Juan José Castellano Comenge (FJJCC), Enrique Vázquez; i Horacio Silva, president del jurat i comissari d’esta exposició, qui ha nomenat els guanyadors.

Bugeda ha destacat que la col·laboració amb la Fundació Castellano Comenge s’emmarca “en la nostra línia de treball juntament amb diferents fundacions culturals amb les quals el Consorci de Museus compartix objectius comuns de promoció dels artistes, sumant esforços per a donar suport a la recuperació del sector artístic valencià”.

Així mateix, ha afegit que este premi “no és només una ajuda sinó un reconeixement a una trajectòria, la de Mónica Jover, artista alcoiana amb la qual des del Consorci de Museus, hem tingut la satisfacció de col·laborar en altres projectes”.

En este sentit, segons el director del CMCV Jover “es troba en un moment de la seua carrera molt important, consolidant un llenguatge propi que conjumina pintura i tèxtil. La seua obra, que es troba ja entre els fons de grans museus, entra ara a formar part també de la magnífica col·lecció Castellano Comenge”.

Sobre l’exposició de les obres finalistes que exhibix el CCCC en la sala Carlos Pérez, Bugeda ha destacat l’oportunitat de gaudir d’una mostra “amb una selecció de 26 obres d’artistes valencians que ens permet prendre el pols a la creació actual, descobrint les últimes tendències de la pintura contemporània”.

Des de la Fundació, el seu president ha manifestat la importància d’esta edició que pretén ser, abans de res, “un homenatge a l’anterior president i fundador de la nostra Fundació, Juan José Castellano Comenge, que ens va deixar l’any passat. La seua absència se sent hui de manera especial, encara que també ens acompanya el seu llegat, i la seua passió per l’art”.

Els membres del jurat han triat l’obra guanyadora per unanimitat per “la seua originalitat, creativitat i forts contrastos” i han reconegut sentir-se “enamorats per una peça que demostra com els artistes evolucionen amb cada una de les nostres biennals. Mónica Jover ha fet un canvi radical amb un avanç espectacular que calia premiar”.

**Altres premiats**

Respecte al segon premi, el jurat ha destacat també la seua creativitat i l’evolució de l’artista, a la qual cosa han afegit que “Volkan Diyaroglu ha sabut plasmar el que buscava, com si fora un *collage*, però apareixent l’obra amb un llenguatge sorprenent i una gran potència visual”.

Per a Horacio Silva “la decisió va ser prou complicada, perquè molts dels participants són artistes amb una sòlida preparació i amb un nivell excepcionalment alt”.

Silva ha manifestat que “esta mostra és un clar exemple de com s’està movent l’art de la Comunitat Valenciana en estos moments, de les tendències i els millors exemples, així que és essencial visitar-la per a saber quin és el panorama actual”. Finalment ha destacat de Joël Mestre que ha presentat una obra “de composició desafiadora” i de Ferran Gisbert, “una pintura de concepte, elegant i subtil”.

**Primera dona guanyadora**

Mónica Jover és la primera dona que obté este premi que en passades edicions ha recaigut en Nelo Vinuesa, Álex Marco i Oliver Johnson com primers premis.

La Fundació Juan José Castellano Comenge adquirix les obres guanyadores per a la seua col·lecció, amb l’objectiu de promoure i difondre l’art de la Comunitat Valenciana. A esta IV Biennal es van presentar més d’un centenar d’obres, de les quals van ser seleccionades les 26 que romandran exposades en el CCCC, amb el suport del Consorci de Museus, fins a l’any que ve.

En l’exposició es pot vore obra d’Adrián Joques, Agustín Esteso, Alejandra de la Torre, Araceli Pérez, Borja Docavo, Carla Fuentes, Daniel García, Ferran Gisbert, Helga Grollo, Joël Maestre, Jorge Llopis, José Luis Cremades, Josep Tornero, María Aranguren, María Salgado-Araujo, Mery Sales, Miquel Ponce, Mónica Jover, Nanda Botella, Nuria Rodríguez, Pablo Bellot, Rafael de Corral, Ramón Martínez, Sergio Rocafort, Silvia Lerín i Volkan Diyaroglu.

El jurat ha estat integrat pel guanyador del primer premi de la passada edició, Oliver Johnson; el comissari i crític d’art, Salvador Torres; el president de la Fundació Bancaixa, Rafael Alcón; la tècnica d’Exposicions del Consorci de Museus de la Comunitat Valenciana, Isabel Pérez i el pintor i catedràtic Horacio Silva.

Fecha: 13/11/2025